tartuNLP/wikipedia-smugri-20251201 huggingface dataset:
Eesti NSV Ministrite Nõukogu juures asuv Gasifitseerimise Peavalitsus

Gasifitseerimise Peavalitsus oli aastatel 1963-1990 tegutsenud Eesti NSV Ministrite Nõukogu määrusega moodustatud asutus. 
Gasifitseerimise Peavalitsuse esimene juhataja oli Vsevolod Generalov (1963–1983) ja siis Vladimir Вusel (1983–1990). Gasifitseerimise Peavalitsus asus algselt Toomkooli tänav 9 ja seejärel V. Kingisepa tänav 9. Pärast mitmeid reorganiseerimisi muudeti Gasifitseerimise Peavalitsus tootmiskoondiseks, mille nimeks sai Eesti Gaas. 1990. aastal sai tootmiskoondisest riiklik aktsiaselts Eesti Gaas (RAS Eesti Gaas). 
Gasifitseerimise Peavalitsuse peaülesanneteks olid: 
1) gasifitseerimise igakülgse arengu tagamine, et luua kõige soodsamad tingimused tootlike jõudude arenguks, ühiskondliku töö kokkuhoiuks ja keskkonna kaitsmiseks saastamise eest;
2) riikliku plaani ülesannete täitmine ja riikliku distsipliini range järgimise tagamine; 
3) tarbijate avariideta ja häireteta gaasiga varustamise tagamine ja ENSV Gasifitseerimise Peavalitsuse süsteemi ettevõtete ja organisatsioonide materiaal-tehnilise baasi arendamine;
4) gaasi efektiivsemaks kasutamiseks tehtavate tööde koordineerimine režiimiseadistustööde regulaarse tegemise alusel vabariigi rahvamajandusharude ettevõtteis; 
5) gaasimajanduse ekspluatatsioonitööde tegemine; 
6) ühtse tehnikapoliitika teostamine gasifitseerimise valdkonnas, teaduse ja tehnika uute saavutuste ja eesrindlike kogemuste juurutamine; 
7) kapitaalmahutuste ratsionaalne kasutamine ja nende efektiivsuse suurendamine, tootmisvõimsuste ja põhifondide õigeaegne käikuandmine ning tootmisvõimsuste evitamine lühikese ajaga; 
8) töö ja juhtimise teadusliku korralduse juurutamine, alluvate ettevõtete ja organisatsioonide varustamine kvalifitseeritud kaadriga;
9) ENSV Gasifitseerimise Peavalitsuse süsteemi ettevõtete ja organisatsioonide tööliste ja teenistujate korteri-, kultuuri- ja olmetingimuste parandamine, neile ohutute töötingimuste loomine.
Don Roy King

Donald Roy King (sündinud 9. oktoober 1947) on Ameerika Ühendriikide telerežissöör. Ta oli saate "Saturday Night Live" režissöör aastatel 2006–2021. Michael Cheini sõnul on Donald olnud otseülekannete režissöör kauem kui keegi teine televisiooni ajaloos.
Ta on võitnud mitmeid Emmy auhindu ning lisaks veel muid preemiaid.
Emmy (Norra laulja)

Emmy Kristine Guttulsrud Kristiansen (sündinud 13. septembril 2000), tuntud ka kui Emmy, on Norra laulja ja laulukirjutaja.
Emmy esindab Iirimaad 2025. aasta Eurovisiooni lauluvõistlusel lauluga "Laika Party".
Michael Che

Michael Che Campbell (sündinud 19. mail 1983) on Ameerika Ühendriikide püstijalakoomik, näitleja ja stsenarist.
Che on enim tuntud oma töö poolest NBC komöödiasarjas "Saturday Night Live", kus ta on alates 2014. aastast olnud saatelõigu "Weekend Update" saatejuht koos Colin Jostiga. Che ja Jost olid koos aastatel 2017–2022 SNL-i peastsenaristid. Nad juhtisid koos 2018. aastal 70. Primetime Emmy auhindade jagamist.
Kubermanguprokurör

Kubermanguprokurör (vene keeles "Губернский прокурор", saksa keeles "Gouvernementsprokureur") oli Venemaa keisririigi ametnik, kes teostas kubermangus õiguslikku järelevalvet. Kubermanguprokuröri ametikoht loodi keisrinna Katariina II kubermangureformiga 1775. aastal. Balti kubermangudes seati ametikoht sisse seoses asehalduskorralduse kehtestamisega (Liivi- ja Eestimaal 1783. ja Kuramaal 1796. aastal) ja kaotati õigusreformi käigus 1889. aastal.
Pädevus.
Kubermanguprokuröri volitused olid laialdasemad kui tänapäeva prokuröridel. Ta ei teostanud õiguslikku järelevalvet mitte ainult kohtu-, vaid ka muudes ametiasutustes. Samuti kuulus tema pädevusse üldise korra tagamine kubermangus. Samas puudus tal õigus iseseisvalt tegutseda, ta sai esitada ekspertarvamusi, esildisi ja hoiatusi. Haldusküsimustes oli ta aruandluskohuslane kubermanguvalitsuse ja õiguslikes asjades Venemaa justiitsministri ees.
Alluvad institutsioonid.
Liivimaal allus kubermanguprokurörile ülemfiskaal ("Oberfiskal"), Eestimaal fiskaalkomissar ("Commissarius fisci") ja Kuramaal kubermangufiskaal ("Gouvernementsfiskal"). Maakonna tasandil allusid talle kreisifiskaalid.
Liivimaa kubermanguprokurör

Liivimaa kubermanguprokurör (saksa keeles "Livländischer Gouvernementsprokureur", vene keeles "Лифляндский губернский прокурор") oli aastatel 1783−1889 Venemaa keisririigi ametnik, kes teostas Liivimaa kubermangus õiguslikku järelevalvet.
Ajalugu.
Liivimaal seati kubermanguprokuröri ametikoht sisse seoses asehalduskorralduse kehtestamisega 1783. aastal. Pärast asehalduskorra kaotamist 1796. aastal jäi institutsioon alles. Kubermanguprokuröri ametikoht kaotati 1889. aastal õigusreformi käigus.
Alluvad institutsioonid.
Kubermanguprokurörile allus ülemfiskaal ("Oberfiskal"), kes oli Liivimaa õuekohtu ametnik. Iga maakohtu juures oli ametis kreisifiskaal ("Kreisfiskal"). Asehalduskorra ajal allus prokurörile kubermanguadvokaat ("Gouvernements-Anwald"). Neid oli kaks: üks tegeles kriminaal-, teine kroonuasjadega.
Mikey Day

Michael William Day (sündinud 20. märtsil 1980) on Ameerika Ühendriikide näitleja ja koomik. Ta sai 2013. aastal NBC sketšikomöödiasaate "Saturday Night Live" stsenaristiks enne selle 39. hooaega. Seejärel sai temast 2016. aastal saates kaasategev näitleja. Hiljem, 2018. aastal, sai temast üks saate põhinäitleja. Mikey on ka Netflixi saate "Is It Cake?" saatejuht. Varem on ta olnud "The Tonight Show with Jay Leno" ja "The Jay Leno Show" saate korrespondent.
Andrew Dismukes

Andrew Vincent Dismukes (21. juunil 1995) on Ameerika Ühendriikide koomik, näitleja ja stsenarist. Dismukes palgati 2017. aastal NBC sketšikomöödiasarja "Saturday Night Live" stsenaristiks, enne saate 43. hooaega. Seejärel palgati ta 2020. aastal saatesse kaasategevaks näitlejaks ja 2022. aastal sai temast üks saate põhinäitleja.
Jaan Pärnik

Jaan Pärnik (4. juuni 1927 Kunda – 23. oktoober 1983 Tartu) oli eesti arhitekt.
ICC Berlin

ICC Berlin ehk Internationales Congress Centrum Berlin asub Berliini Charlottenburg-Wilmersdorfi linnarajooni Westendi linnaosas ja on üks Saksamaa suuremaid konverentsikeskusi.
Hoone on 313 meetri pikkune, 89 meetri laiune ja ligi 40 meetri kõrgune. Väliskuju tõttu on seda nimetatud ka "kosmoselaevaks".
Seda hakati rajama vastusena Ida-Berliini kerkinud Vabariigi paleele ning konverentsikeskust ehitati aastatel 1973–1979. "High-tech" arhitektuuristiilis hoone projekteerisid Ursulina Schüler-Witte ja Ralf Schüler ning see on üks sõjajärgse Saksamaa arhitektuuri tähtteoseid. Selle rajamine maksis üle 924 miljoni Saksa marga.
Hoone saatus sattus küsimärgi alla, kuna selle senine haldaja leidis, et tegevuskulud ületasid rendiüritustest saadavat tulu. Nii suleti konverentsikeskus 2014. aastal asbesti eemaldamiseks ja see on jätkuvalt suletud 2025. aasta seisuga. Vahepeal on seda kasutatud küll varjupaigataotlejate majutamiseks ja vaktsineerimiskeskusena koroonapandeemia ajal.
2019. aastal võeti hoone mälestisena kaitse alla.
Wurtzi reaktsioon

Wurtzi reaktsioon on alküülhalogeniidide kondenseerumine naatriumi toimel küllastunud süsivesinike moodustumisega. Reaktsiooni tulemuseks on kahe alküülrühma liitumine, mille tulemusena tekib alkaan, millel on suurem arv süsinikuaatomeid.
&lt;chem&gt;2R-Hal + 2Na -&gt; R-R + 2NaHal&lt;/chem&gt;
Reaktsioon sobib sümmeetriliste alkaanide sünteesiks. Kui võtta kaks erinevat haloalkaani, siis tekib kolm erinevat produkti: 
&lt;chem&gt;R-Hal + R'-Hal -&gt;[Na][-NaHal] R-R + R-R' + R'-R' &lt;/chem&gt;
Wurtzi reaktsiooni avastas prantsuse keemik Charles Adolphe Wurtz 1855. aastal. Hiljem saksa orgaaniline keemik Wilhelm Rudolph Fittig viis läbi reaktsiooni aromaatsete ühenditega, saades asendatud aromaatsed ühendid ja reaktsiooni nimetati Wurtzi-Fittigi reaktsiooniks.
Reaktsioonitingimused.
Reaktsioon toimub kergesti, kui alküülhalogeniidil on suur molaarmass. Mittetsükliliste ühendite sünteesil mõistlike saagiste saamiseks kasutatakse just primaarseid alküülhalogeniide, kusjuures parimad tulemused annavad jodiidid. Sekundaarsed halogeniidid annavad väga halbu tulemusi. Alküülhalogeniidid halogeeniaatomiga tertsiaarse süsinikuaatomi küljes reaktsiooni ei anna (need muudetakse olefiinideks).
Metalliline naatrium on väga reaktiivne aine ja reageerib mitte ainult halogeeniga, vaid mis tahes muu rühmaga, mis võib olla keerulisemas ühendis. Näiteks ei saa Wurtzi reaktsiooni kasutada ühendite puhul, mis sisaldavad lisaks halogeenile ka OH-rühma, kuna naatrium reageerib sellega kiiremini kui halogeeniga. Sarnastel põhjustel viiakse reaktsioon läbi mittereaktiivsetes lahustites, näiteks eetrites. Tetrahüdrofuraani (THF) keskkonnas kulgeb see kiiresti ja hea saagisega temperatuuril -80 °C. Tetrafenüületüleeni (TPE) lahusti kasutamine võimaldab suurendada süsivesinike saagist ja laiendada meetodi piire.
Reaktsioonisaagiste parandamiseks on testitud ka teisi aineid naatriumi asemel, näiteks Ag, Zn, Fe, In, aktiveeritud Cu, vask- ja mangaansoolade segu jne. 
Mehhanism.
Reaktsiooni etapid on järgmised:
&lt;chem&gt;Na -&gt; Na^+ + e^-&lt;/chem&gt;
&lt;chem&gt;R-Hal -&gt; R^+ + Hal^-&lt;/chem&gt;
&lt;chem&gt;R^+ + e^- -&gt; R*&lt;/chem&gt;
&lt;chem&gt;R* + R* -&gt; R-R&lt;/chem&gt;
&lt;chem&gt;Na^+ + Hal^- -&gt; NaHal&lt;/chem&gt;
Kasutamisvaldkonnad.
Reaktsiooni kasutatakse elementorgaaniliste ühendite saamiseks, näiteks:
&lt;chem&gt;SiCl4 + 4CH2=CHCl -&gt;[8Na][-8NaCl] Si(CH=CH2)4 &lt;/chem&gt;
Reaktsioon on väärtuslik ka väikeste tsükliliste süsteemide, nagu bitsüklo[1.1.0]butaan ja teised tsüklopropaani derivaadid, valmistamisel. Näiteks 1,3-dihalogeniidi töötlemine naatriumiga püstjahutis dioksaanis annab suure (78–90%) bitsüklobutaani saagise.
Kuigi naatriumi võib kasutada ka teiste väikeste tsüklite sünteesiks, nt tsüklobutaan dibromobutaanist, üldiselt annavad teised metallid (eriti tsink ja kaalium) suurema saagise.
Japandi

Japandi (termin tuletatud sõnadest Jaapan ja Skandinaavia) on sisearhitektuuris kasutatav stiil, mis keskendub lihtsusele ning minimalistliku planeeringuga tasakaalustatud ja harmoonilise keskkonna loomisele.
Japandi stiilis on ühendatud "wabi-sabi" ja . "Wabi-sabi" on Jaapani esteetika, mis hindab ebatäiuslikkust, ajutisust ja looduse muutlikkust. Lagom on Skandinaavia filosoofia, mis õpetab inimesi väärtustama mõõdukat elu. 
Iseloomustus.
Japandi stiil ühendab neutraalseid värve nagu valge, beež ja pruun ning looduslike materjale, nagu näiteks puit ja bambus. Selle stiili põhieesmärgiks on lihtsuse, elegantsi ja praktilisuse kaudu luua meeldiv elukeskkond, kus iga detail on hoolikalt valitud ja valmistatud kvaliteetsetest materjalidest. Ruumi iseloomustab avarus, loomulik valgus ja minimalistlik lähenemine, vältides liigseid dekoratiivseid elemente. 
Japandi stiili keskmes on tasakaalu ja funktsionaalsuse kooskõla, et ruum toetaks nii lõõgastumist kui ka igapäevaseid tegevusi. Selle kujundus on suunatud ruumide lihtsusele ja avarusele, mis peegelduvad puhaste joonte ja minimalistliku sisustuse kaudu. Japandi eesmärgiks on luua ruum, mis sulandub ümbritseva keskkonnaga, kasutades kvaliteetseid ja säästlikult valitud materjalid, vältides liigset tarbimist ning luues rahu ja harmooniat. 
Ajalugu.
Selleks, et mõista Jaapani ja Skandinaavia kultuuriruumi omavahelist põimumist, tuleb vaadata 19. sajandi keskpaika, kui Jaapan lõpetas ligi kakssada aastat kestnud isolatsioonipoliitika ja avas oma piirid välismaailmale. 
Taani mereväeleitnant William Carstensen külastas Jaapanit 1863. aastal ning tal tekkis huvis selle maa kultuuri, eluviisi ja kaupluste vastu. Ta pani oma muljed kirja raamatusse „Jaapani pealinn ja jaapanlased“, mis äratas Taanis suurt huvi selle eksootilise maa vastu. Ajapikku hakkasid Taani disainerid Jaapanisse reisima ja avastasid, et jaapanlaste „wabi-sabi“ põhimõtted – minimalismi, loodusläheduse ja lihtsuse väärtustamine – on väga sarnased Taani põhimõttega. Sellest kultuuride kohtumisest sündis põhjamaise ja idamaise esteetika sümbioos, mis ühendas lihtsuse ja elegantsi.
Koertepark

Koertepark on spetsiaalselt koertele mõeldud ala, kus koerad saavad joosta, mängida ja sotsialiseeruda teiste koertega vabalt ja ilma rihmata. Koertepark on aiaga piiratud ala, mis on mõeldud erinevateks tegevusteks.
Eesmärk ja kasu.
Koertepargi eesmärgiks on pakkuda koertele ja nende omanikele erinevaid võimalusi: 
Aktiivne liikumine ja teiste koertega suhtlemine aitab koeral stressi vähendada ja tervist tugevdada. 
Koerteparkide tüübid.
Koertepargid võivad erineda oma suuruse, infrastruktuuri ja eesmärgi poolest. Levinumad tüübid on:
Koertepagi rajamine ja hooldus.
Koertepargi rajab ja hooldab kas omavalitsus või mõni eraettevõte. 
Pargi osad:
Ajalugu.
Esimene teadaolev koertepark rajati Californias, Barkeleys 1979. aastal kuulsa People Parki osana. Koertepargi asutajad pöördusid linna poole palvega lubada koertel pargis jalutusrihmaga seaduslikult joosta ja mängida.
Kogukonnaaed

Kogukonnaaed on ühiskasutatav aiandusala, kus inimesed saavad koos kasvatada ilu- ja söögitaimi, jagada aiandusalaseid teadmisi ning tugevdada kogukonnatunnet. Need aiad asuvad üldjuhul linnades ja on osa laiemast linnaaianduse liikumisest.
Ajalugu.
Kogukonnaaia idee on levinud paljudes piirkondades üle maailma ja selle ajalugu ulatub välja 19. sajandisse. Linnastumise tõttu otsiti võimalusi, kuidas tagada linnaelanikele ligipääs värskele toidule ja loodusele. Eriti populaarsed olid kogukonnaaiad Suurbritannias ja Ameerika Ühendriikides 20. sajandi alguses ning 1970. aastatel, kui tõusis huvi keskkonnasäästliku eluviisi vastu.
Kogukonnaaiad Eestis.
Ka Eestis on kogukonnaaiandus viimastel aastatel populaarsust kogunud, eriti Tallinnas ja Tartus. Näited kogukonnaaedadest Eestis:
Priisle aed on kogukonnaaed, mis asub Tallinnas Lasnamäel ning pakub kohalikele elanikele võimalust kasvatada köögivilju ja lilli. Priisle aed rajati Priisle pargi osana 2019. aastal. Park ja kogukonnaaed on eraldatud piirdeaiaga. 
EKKM aed on Eesti Kaasaegse Kunsti Muuseumi rajatud kogukonnaaed, mis asub muuseumi hoovis Tallinnas. 
Vanalinna aed (Hildergardi aed) on kogukonnaaed, kus vanalinna elanikud saavad kasvatada ravimtaimi ja keskajal levinud pärandtaimi. Aed rajati 2022. aastal ja see asub Tallinna Tornide väljakul, vanalinna linnamüüri ääres.
Emajõe aed asub Tartu linnas, Emajõe ääres, Lodjakoja kompleksi taga. Aias kasvatatakse permakultuuri põhimõtete alusel ühiselt toitu, mille eesmärgiks on rikastada linnalooduse mitmekesisust.
Vihmapeenar

Vihmapeenar on sademeveelahendus, mis kogub sademevett ja immutab selle pinnasesse ja sealt põhjavette. Vihmapeenar on loomult isekastev peenar, mis kasutab niisutamiseks vihma. Vihmapeenar aitab reguleerida äravoolava sademevee kogust ja voolukiirust. See on keskkonnasõbralik maastikuelement, mis vähendab vajadust kastmise järele. Kõige lihtsam vihmapeenra vorm on nõgu, mis asub vettpidavast pinnakattest veidi madalamal. Vihmapeenrad on enamasti kuivad ja üleujutatud ainult sadude korral. 
Kujundamine.
Vihmapeenra kujundamisel on kõige olulisemateks teguriteks mulla omadused, äravoolu ala asukoht ja maapinna kalle. Vesi peaks pinnasesse imbuma 24 kuni 48 tunni jooksul. Mulla imbumiskiirus peab olema minimaalselt umbes 0,6 cm tunnis. Tõhusa läbilaskvuse tagavad kõrge liiva- ja mudasisaldusega mullad. Pinnasena tuleb vältida suure savisisaldusega muldasid, sest need ei lase veel ära voolata. Vihmapeenrad peavad asuma õrnalt kaldus või tasasel pinnal. Asukoha valimisel peab lähtuma drenaaži mustritest ja maapinna reljeefist. Vihmapeenra optimaalne sügavus on ligikaudu 10-20 cm. Põhi peab olema tasane, et tagada ühtlane vee jaotus. Reeglina tuleks hoida pikkuse ja laiuse suhe vähemalt 2:1, kus pikem pool on risti peenrasse tuleva veega. Taimi valides tuleb arvestada nende esteetiliste ja tehniliste omadustega. Kõige paremini sobivad kohalikud liigid, mis on piirkonna kliimaga kohastunud. Vihmapeenra loomisel tuleb arvestada ka taimede mitmekesisuse ja hooajalisusega. Paljud taimeliigid aitavad oma juurtega parandada vee infiltratsiooni ning vältida mulla erosiooni.
Eelised.
Vihmapeenrad võtavad vähe ruumi ja on linnaruumis atraktiivsed. Neid on lihtne hooldada ja sobitada olemasolevasse keskkonda. Vihmapeenrad vähendavad vajadust pinnase kastmise järele. Need vähendavad äravoolava vee mahtu ja vähesel määral voolukiirust ning puhastavad veest saasteaineid.Vihmapeenrad jäljendavad looduslikku ökosüsteemi, taastades ala arendamise käigus halvenenud loomulikku veeringlust.
Mikrovõrsed

Mikrovõrsed on noored idud, mis koristatakse varases kasvuetapis, kui esimesed pärislehed on välja arenenud. Kuna mikrovõrsed on värvilised ja intensiivse maitsega, kasutatakse neid laiadaselt kulinaarias. Tänu lühikesele kasvuperioodile on mikrovõrsed kergesti kasvatatavad nii koduaianduses kui ka põllumajanduses.
Mikrovõrseid on palju liike, need erinevad maitse, värvi ja tekstuuri poolest. Mõned levinumad mikrovõrsed on rukola, basiilik, koriander, redis. 
Ajalugu.
Aasias (eriti Hiinas, Indias ja Jaapanis) on oakaunade, läätsede ja teiste kultuuride idusid tarvitatud tuhandeid aastaid. Euroopas ja Lähis-Idas olid idandatud seemned tuntud juba ammustest aegadest, kuid peamiselt kui osa tervendavatest toitudest.
Kasutus.
Mikrovõrsed on hinnatud oma suure toiteväärtuse poolest. Nad sisaldavad rohkem vitamiine, mineraale ja antioksüdante kui täiskasvanud taimed. Eriti rohkelt leidub vitamiin C, E ja K ning karotenoide nagu luteiin ja zeaksantiin. Need toitained on olulised immuunsüsteemi toimimiseks, silmade tervise toetamiseks ja oksüdatiivse stressi vähendamiseks. Mikrovõrsed on ka rikkalikud polüfenoolide allikad – ühendid, millel on põletikuvastased ja antioksüdantsed omadused.
Mikrovõrsete kasvatamine.
Mikrovõrsed on suhteliselt lihtsad kasvatada, mistõttu on need populaarsed koduaianduses. Nad vajavad vähe ruumi ja neid saab kasvatada väikestes konteinerites või külvikastides. Seemneid leotatakse üleöö, külvatakse kasvatuskeskkonda ja hoitakse soojas, hästi valgustatud keskkonnas. Kastmine on oluline, kuid tuleb vältida liigniiskust. Mikrovõrsed kasvavad 7–21 päeva, sõltuvalt liigist, ja neid korjatakse sageli siis, kui esimesed pärislehed on välja arenenud.
Kulinaarsed kasutusalad.
Mikrovõrseid kasutatakse mitmesuguste toitude (salatid, supid, võileivad, "wrapid", pitsad, takod, smuutid, mahlad) kaunistamiseks tänu oma erksatele värvidele ja intensiivsetele maitsetele.
Sibu saar

Sibu saar (malai keeles "Pulau Sibu") on saar Malaisias, Johori osariigis. Saar asub riigi pealinnast Kuala Lumpurist 280 km idas, Lõuna-Hiina meres. Sibu saar on 1993. aastast Iskanderi merepargi osa.
Geograafia.
Saar asub kobarsaarestikus, kuhu kuuluvad saared nimega Sibu Besar, Sibu Tengah, Sibu Kukus ja Sibu Hujung. Sibu saare on umbes 6 km pikk ja 1 km lai ning suures osas kaetud troopilise taimestikuga. Saare põhjakülg on kaljune, idaküljel on neli peamist liivaranda. Saar koosneb enamasti tuhaliste omadustega püroklastilistest kivimitest. Saarele pääseb ainult parvlaevaga Mersingi linnas asuvast Tanjong Lemani sadamast. 
Sibu lõunapoolses otsas asub väike Kampong Duku kaluriküla, kus elab alla saja inimese (umbes 40 perekonda).
Peamised vaba aja veetmise võimalused saarel on veespordialad, nagu snorgeldamine ja sukeldumine, kuna seal leidub arvukalt korallriffe. Enamik rannakuurorte asub peasaare idaküljel.
Ajalugu.
Saare nime päritolu üle käib arutelu. Kohalikud usuvad, et nimi tuleb "Sibu Sibu" nimelistest kiilidest, kes elutsevad saare mangroovimetsades ja vanades jõesängides. Samas viitavad keeleteadlased, et nimi võib pärineda ibanikeelsest sõnast „"Buah Sibau"“, mis tähistab litši või rambutanile sarnanevat vilja.
Sibu saar on olnud sajandite jooksul eri kultuuride sulam, kus siiani on näha Bugi, Orang Seletari ja Dayaki hõimude kultuurilisi mõjutusi. Malaisias nimetatakse aga kõiki merest elatunud kultuure üldnimetusega "Orang Laut" ehk „mereinimesed“.
Ajalooliselt on mereinimestel Srivijaya impeeriumis ja Johori sultanaadis olnud oluline roll. Nad seilasid merel, elatudes peamiselt kalapüügist ja kaubandusest. Nende juhid said sageli kohalike valitsejate poolt prestiižseid tiitleid, kuna nad suunasid merel sõitvaid kaupmehi sadamatesse ja aitasid sellega piirkonna majandusele kaasa. Just tänu "Orang Laut"i rahvastele on Mersing ja Kuantan tänapäeval olulised sadamalinnad.
Shroomwell

Shroomwell OÜ on Eesti biotehnoloogiaettevõte, mis tegeleb tööstusliku seenekasvatuse ja seentest valmistatud toidulisandite tootmisega.
Kuni 2023. aastani tegutses ettevõte Chaga OÜ nime all.
Ettevõtte toodang põhineb peamiselt järgmistel seeneliikidel: must pässik, kedristõlvik ("Cordyceps"), lõvilakk-korallnarmik, lakkvaabik ("reishi") ja šiitake.
Ajalugu.
Ettevõtte asutas Siim Kabrits 2014. aastal Chaga OÜ nime all.. Chaga OÜ tegeles peamiselt mustast pässikust tervisetoodete tootmise ja müügiga. 
2020. aasta mais kaasas Chaga OÜ ühisrahastusplatvormi Funderbeam kaudu pool miljonit eurot.
2021. aastal omandas Chaga OÜ 100% osaluse tervisetooteid müüvas ettevõttes BoostMe ning 51% osaluse Eesti suurimas sisetingimustes meditsiiniseeni kasvatavas ettevõttes Scandic Organic. 2022. aastal omandas Chaga OÜ ettevõttes Scandic Organic 100% osaluse, ning ettevõtte nimi muudeti Shroomwell Innovation OÜ-ks.
2022. aastal laiendas ettevõte oma tegevuse Ameerika Ühendriikidesse, kus loodi koos sealsete äripartneritega ettevõte Forest Fungi Farms LLC. Ettevõtte eestvedamisel paigaldati Maine'i osariigi metsadesse 100 000 musta pässiku tüüblit.
2023. aastal avas Shroomwell Tõrvas Põhja-Euroopa suurima meditsiiniseente sisekasvanduse, mis on ühtlasi kasvatustehnoloogiate testimiskeskus.
2024. aastal loodi Shroomwell OÜ ja selle sidusettevõtete valitsemiseks ettevõte Shroomwell Group OÜ. 
Samal aastal töötati koos Tartu ja Wageningeni ülikooli teadlastega välja kukeseenemütseeliga nakatatud männi- ja kuuseistikud, mis võimaldavad metsaomanikel luua seenekorjamiseks sobivaid metsi. 2024. aastal istutati 10 000 taolist istikut.
Kindralmajor (Eesti)

Kindralmajor on auaste Eesti kaitseväes, mida antakse maa- ja õhuväe ohvitseridele.
Aastatel 1918−1940 oli kindralmajori auaste kaitseväes kõrgem kolonelist ja madalam kindralleitnandist; mereväes vastas sellele kontradmirali auaste. Kindralmajori ja sellega võrdsesse kontradmirali auastmesse võis kõrgendada kolonele (mereväekapteneid), kes teenisid vähemalt II astme (diviisiülem, Sõjaministeeriumi ja sõjaväe keskasutiste ülemad, Sõjavägede Nõukogu asjadevalitseja, Sõjavägede Õppeasutiste ülem, Merejõudude juhataja, Õhukaitse ülem, Kaitseliidu ülem, Piirivalve ülem) ametikohal.
Pärast Eesti iseseisvuse taastamist 1991. aastal kehtestati samasugune alluvuskorraldus, kuid pärast brigaadikindrali auastme loomist on kindralmajor sellest kõrgem.
Pereettevõte

Pereettevõte on äriettevõte, kus otsuste tegemist mõjutavad mitme põlvkonna liikmed, kes on omavahel seotud vere-, abielu- või lapsendamise kaudu.
Ettevõtte tegevusse peab olema kaasatud vähemalt kaks pereliiget ja pereliikmed peavad omama kontrolli juhtimisotsuste vastuvõtmisel. Pereettevõttes on omavahel tihedalt seotud ettevõtte juhtimine ja omand. See eristab teda tavapärasest ettevõttest, kus omanik on juht, aga puuduvad mitme põlvkonna mõju ja peresidemed .
Pereettevõte on vanim ja enim kasutatud ettevõttevorm läbi aegade. Suur osa maailma ettevõtetest on pereettevõtted, mis moodustavad üle 30% ettevõtetest, mille müügitulu ületab 1 miljardi dollari.
Ajalugu.
Talupidamine oli varajane pereettevõtluse vorm, kus era- ja tööelu olid omavahel tihedalt seotud. Linnades oli tavaline, et kaupmees või arst elas samas hoones, kus ta töötas ja pereliikmed aitasid vajaduse korral äriga tegeleda.
1980. aastate alguses hakati uurima pereettevõtlust kui eraldiseisvat ja olulist kaubanduskategooriat. Tänapäeval on pereettevõtted maailmamajanduse oluline ja dünaamiline osa.
Probleemid.
Pere huvid ei pruugi olla tasakaalus ettevõtte huvidega. Näiteks kui pereliikmed vajavad ettevõtte kaudu raha elamis- ja pensionifondide jaoks, aga ettevõtte eesmärk on jääda konkurentsivõimeliseks, võivad pereliikmete ja ettevõtte huvid minna omavahel vastuollu.
Nepotism on üks probleem, millega pereettevõtted silmitsi seisavad. Forbes väidab, et "nepotism pereettevõtetes on nähtus, mis on olnud olemas sajandeid". Nepotismile võib kaasa tuua halva töökeskkonna ja pinged, mis võivad mõjutada töötajate panust organisatsiooni.
Chloe Fineman

Chloe Rose Fineman (sündinud 20. juulil 1988 Berkeleys Californias) on Ameerika Ühendriikide näitleja ja koomik. Temast sai 2019. aasta septembris 45. hooajal NBC komöödiasaates "Saturday Night Live" kaasategev näitleja ning 2021. aastal 47. hooaja alguses sai temast üks saate põhinäitleja.
Heidi Gardner

Heidi Lynn Gardner (sündinud 27. juulil 1983) on Ameerika Ühendriikide näitleja, koomik ja stsenarist. Ta kuulus NBC komöödiasaate "Saturday Night Live" näitlejate koosseisu kaheksa hooaega, alates 43. hooajast 2017. aastal kuni 50. hooajani 2025. aastal. 2019. aastal sai temast saate põhinäitleja.
Varajane elu.
Gardner sündis ja kasvas üles Kansas Citys, Missouri osariigis. Tal on vanem vend Justin.
Marcello Hernandez

Marcello Andrés Hernández-Gonzáles (sündinud 19. augustil 1997) on Ameerika Ühendriikide koomik. Ta on olnud alates 2022. aastast NBC komöödiasaate "Saturday Night Live" üks saate põhinäitlejaid.
Lapsepõlv.
Marcello kasvas üles Florida osariigis Miamis. Ta õppis Beleni jesuiitide ettevalmistuskoolis. Ta lõpetas 2019. aastal John Carrolli Ülikooli ettevõtluse ja kommunikatsiooni erialal. 2021. aastal sai Marcellost Beleni jesuiitide ettevalmistuskooli jalgpalli abitreener. Ta on ema poolt Kuuba ja isa poolt Dominikaani päritolu.
Pulliturg

Pulliturg on finantsturg, kus väärtpaberite hinnad tõusevad või eeldatakse nende tõusu. Seda iseloomustavad investorite kõrge usaldus, tugevad majandusnäitajad ja suurenenud kauplemisaktiivsus. Pulliturg võib kesta kuid ja isegi aastaid ning seda ajendavad majanduskasv, madal töötus ning kõrged ettevõtete kasumid. 
Pullituru peamised tunnused:
Pulliturule vastandub karuturg, kus hinnad langevad ja investorite meeleolu on pessimistlik.
Pulliturg tähendab seda, et ostjad kontrollivad turgu ja domineerivad ning müüjate arv on suhteliselt väike. See on aeg, millal aktsiate hinnad tõusevad ja sentiment on optimistlik. Tavaliselt tekib selline olukord siis, kui üks peamistest aktsiaindeksitest tõuseb kahe kuu jooksul vähemalt 20% või rohkem. 
Turu trendide muutuste prognoosimine on keeruline, kuna psühholoogilised tegurid ja spekulatsioonid võivad investeerimisel mängida suurt rolli.
= Pulliturgude kujunemine =
Esimene pulliturg kujunes välja 1932.aasta juunis. Siiani (2020) on olnud 14 pulliturgu. Nende keskmine kestus on 3,8 aastat, kusjuures pikim pulliturg kestis 11 aastat (2009-2020) vahetult enne COVID-19 pandeemia põhjustatud turukrahhi. 
Kui aktsiad tõusevad liiga kiiresti ja liiga kõrgele, võib tekkida majandusmull. See on turunähtus, kus varade hinnad tõusevad tasemele, mis on oluliselt kõrgemad kui nende varade tegelik väärtus. Investorid kardavad väärtpaberitest ilma jääda ja ostavad aina rohkem, tõstes hindu veelgi. Mida kauem hinnad tõusevad, seda suurem on oht, et mull tekib. Probleem on selles, et mullist saadakse aru alles siis, kui see juba lõhkeb. Kui see juhtub, võivad turud järsult langeda ja majandus jaheneda.
James Austin Johnson

James Austin Johnson (sündinud 19. juulil 1989) on Ameerika Ühendriikide näitleja. 
James näitleb alates 2021. aastast NBC sketšikomöödia saates "Saturday Night Live". Algul mängis ta selles meelelahutussaates näitlejana kõrvalosi, kuid ta on kehastanud ka nii Donald Trumpi kui ka Joe Bidenit. 2023. aastal sai Jamesist üks saate põhinäitleja.
Maarjamaa Ema

Maarjamaa Ema (ladina k. "Mater Terræ Marianæ") on alates 2015. aastast Eestimaa Apostelliku Administratuuri ning hilisema Tallinna piiskopkonna kaitsepühak ja üks neitsi Maarja nimetustest. 
Tänapäeva Eesti ja Läti alad pühitseti neitsi Maarjale esmakordselt Liivimaa ristisõdade algul. 1207. aastal koondati piiskoppide ning ordu alad Terra Mariana nime all ühte poliitilisse üksusesse. 1215. aastal kuulutas paavst Innocentius III, et maa kuulub otseselt paavsti alluvusse. 2015. aasta 6. septembril toimunud missal uuendati Eesti pühendamist neitsi Maarjale. Missast võtsid osa Eestimaa apostellik administraator Philippe Jourdan, Riia peapiiskop Zbigņevs Stankevičs ja Vatikani nuntsius Pedro López Quintana.
Ikoon.
Hiljemalt keskaja lõpust saati asus Tartu Maarja kirikus Maarjamaa Ema kujutav ikoon. Rootsi aja saabumisega viisid kirikus tegutsenud jesuiidid ikooni 1625. aasta paiku Krāslavasse. 1756. aastal viidi pühapilt Indrica Püha Ristija Johannese kirikusse. 1799. aastal lahkusid jesuiidid Indricast ning läksid edasi Daugavpilsi, Indricasse jäeti ikoonist koopia. 1811. aastal mindi sealt koos ikooniga Izvaltasse. 1820. aastal olid jesuiidid sunnitud ka Izvaltast lahkuma ning jätsid ikooni sinna. 1896. aastal asetati see Izvalta uue kivikiriku külgaltarisse. 1941. aastal hävis ikoon koos kirikuga pommitamise tagajärjel. 
2015. aastaks maaliti Indricas asuvast pühapildi koopiast uus ikoon, eeskujuks võeti ka Salus Populi Romani ikoon Roomas. Ikoon pühitseti sisse 31. mail 2015 Tartu Pühima Neitsi Maarja Pärispatuta Saamise kirikus.
Wurtzi-Fittigi reaktsioon

Wurtzi-Fittigi reaktsioon on asendatud aromaatsete süsivesinike saamine arüülhalogeniidide kondenseerimisel alküülhalogeniididega metallilise naatriumi toimel:
&lt;chem&gt;Ar-Hal + R-Hal + 2Na -&gt; Ar-R + 2NaHal&lt;/chem&gt;
Reaktsiooniga alati kaasnevad kõrvalprotsessid, mille käigus võivad moodustuda Ar-Ar, R-R, RH ja olefiinid.
Tegu on Wurtzi reaktsiooni modifikatsiooniga, mille avastas Saksa orgaaniline keemik Wilhelm Rudolph Fittig 1864. aastal.
Reaktsioonitingimused.
Tavaliselt kasutatakse alküülbromiide, kuna need pakuvad hea tasakaalu reaktsiooni kiiruse ja kontrollitavuse vahel, andes kõrgema saagise soovitud produktidest. Jodiide kasutatakse harvem, kuna need on liiga reaktsioonivõimelised ja soodustavad kõrvalreaktsioone. Kloriide kasutatakse väga harva, sest nende sidemed on liiga stabiilsed, mistõttu nad reageerivad vähem efektiivselt. Primaarsed alküülhalogeniidid reageerivad kõige kergemini, sekundaarsed raskemini ja tertsiaarsed (v.a (C6H5)3CHal) ei reageeri. 
Metalliline naatrium on väga reaktiivne ja ei reageeri ainult halogeeniga, vaid ka teiste rühmadega, mis võivad keerukamates ühendites esineda. Näiteks ei saa reaktsiooni kasutada ühendite puhul, mis sisaldavad lisaks halogeenile ka OH-rühma, kuna naatrium reageerib hüdroksüülrühmaga kiiremini kui halogeeniga. Samal põhjusel viiakse reaktsioon läbi mittereaktiivsetes lahustites, näiteks eetrid, et vältida soovimatuid kõrvalreaktsioone. Tavaliselt saagis moodustab 30-60%. 
RHal asemel võib kasutada R2SO4, näiteks:
Mehhanism.
Üks eeldatud reaktsiooni mehhanism on järgmine:
Wurtzi-Fittigi reaktsiooni mehhanismi ei ole tänapäeval põhjalikult uuritud. Varasemad hüpoteesid üldsegi viitasid, et protsess võib toimuda alküül- ja arüülradikaalide liitumise teel.
Kasutamisvaldkonnad.
Reaktsiooni kasutatakse elementorgaaniliste ühendite saamiseks, näiteks:
&lt;chem&gt;4 n-CH3C6H4Cl + SiCl4 -&gt;[8Na][-8NaCl] (n-CH3C6H4)4Si &lt;/chem&gt;
Mitmed polümeerid sünteesitakse Wurtzi-Fittigi tüüpi dehalogeenimisreaktsiooni abil, näiteks:
Kuramaa kubermanguprokurör

Kuramaa kubermanguprokurör (saksa keeles "Kurländischer Gouvernementsprokureur", vene keeles "Курляндский губернский прокурор") oli aastatel 1796−1889 Venemaa keisririigi ametnik, kes teostas Kuramaa kubermangus õiguslikku järelevalvet.
Ajalugu.
Kuramaal seati kubermanguprokuröri ametikoht sisse asehalduskorralduse kehtestamisel 1796. aastal. Asehalduskord küll kaotati juba samal aastal, kuid kubermanguprokuröri institutsioon jäi alles. Kubermanguprokuröri ametikoht kaotati 1889. aastal õigusreformi käigus.
Colin Jost

Colin Kelly Jost (sündinud 29. juunil 1982) on Ameerika Ühendriikide koomik, stsenarist ja näitleja. 
Colin on olnud alates 2005. aastast NBC sketšikomöödia "Saturday Night Live" stsenarist ning alates 2014. aastast saate rubriigi "Weekend Update" kaassaatejuht. Ta oli aastatel 2012–2015 ja 2017–2022 saate üks peastsenariste koos Michael Chega.
Michael Longfellow

Michael Longfellow (sündinud 31. jaanuaril 1994) on Ameerika Ühendriikide koomik ja näitleja. 
Temast sai 2022. aastal NBC sketšikomöödia "Saturday Night Live" 48. hooaja täiendkoosseisu näitleja. 50. hooaja alguses sai temast üks saate põhinäitlejatest. Longfellow näitles SNL-is kolm hooaega, teatades oma lahkumisest 2025. aasta augustis.
Varajane elu.
Longfellow sündis ja kasvas üles Phoenixis. Tema ema, kes on advokaat, ja isa on lahutatud. Ta on oma naljades viidanud sageli sellele, et mõlemad tema vanemad abiellusid uuesti, mistõttu on tal nii kasuema kui ka kasuisa.
Oma esimesel aastal Arizona osariigi ülikoolis Tempe linnas, kus ta omandas bakalaureusekraadi inglise kirjanduses, alustas Longfellow stand-up-komöödiaga.
Ego Nwodim

Egobunma Kelechi Nwodim (sündinud 10. märtsil 1988) on Ameerika Ühendriikide näitleja ja koomik. Ta kuulus NBC komöödiasaate "Saturday Night Live" näitlejate koosseisu aastatel 2018–2025, alates saate 44. hooajast kuni 50. hooaja lõpuni.
Varajane elu.
Ego Nwodim sündis 10. märtsil 1988. Ta on Igbo päritolu ameeriklane ja nigeerlane. Tema nõbu, inglise jalgpallur Eberechi Eze, mängib Arsenali Premier League’i klubis ja Inglismaa koondises.
Sarah Sherman

Sarah Nicole Sherman (tuntud ka kui Sarah Squirm; sündinud 7. märtsil 1993) on Ameerika Ühendriikide koomik, näitleja ja stsenarist. Sarah on tuntud sürrealistliku ja kehalise õuduskomöödia (ing k "body horror comedy") kasutamise poolest. Temast sai 2021. aastal NBC komöödiasaate "Saturday Night Live" kaasategev näitleja ning 2023. aasta oktoobris saate põhinäitleja.
Gris de lin

Gris de lin [ɡʁi.də.lɛ̃] on heledat hallikaslillat värvitooni tähistav prantsuskeelne värvinimetus, mis on eesti keele kontekstis haruldane, ent jõudnud kasutusse rootsi ("gredelin") ja soome keeles ("kretliini"). Prantsuskeelne nimetus tähendab sõna-sõnalt 'linakarva hall', ent võis tähistada ka linaõie värvi sinist.
Variatsioonid.
Prantsuskeelse värvinimetuste portaali pourpre.com järgi on "gris de lin" hele õrnlilla toon .
ISCC-NBS-i värvide tähistamise süsteemi värvinimede käsiraamatu "Color: universal language and dictionary of names" järgi on nimetused "Gris-de-lin" ja "Gridelin" orsellivärvi ("Orchil") sünonüümid ja tähistavad mõlemad keskmist lillakaspunast tooni .
Muud.
Elsa Beskowi lasteraamatu "Tant Gron, Tant Brun och Tant Gredelin" tegelaste nimed on eesti keelde tõlgitud tädi Roheline, tädi Pruun ja tädi Lilla (Vanemuises 2004. aastal esietendunud "Pähklipureja" muusikaga tantsulavastus "Petteri ja Lotta jõulud", milles esinesid Elsa Beskowi lasteraamatute tegelased).
Kentaurid (astronoomia)

Kentaurid on Päikesesüsteemi väikekeha, mis tiirleb ümber Päikese Jupiteri ja Neptuuni vahel ning ületab ühe või mitme hiidplaneedi orbiidi.
Kentauritel on üldiselt ebastabiilsed orbiidid; peaaegu kõigi nende orbiitide dünaamiline eluiga on vaid paar miljonit aastat, kuid on teada üks kentaur, 514107 Kaʻepaokaʻawela, mis võib olla stabiilsel orbiidil. Kentauritel on tavaliselt nii asteroidide kui ka komeetide omadused. Need on nime saanud mütoloogilise olevuse, 
kentauri järgi, kes olid segu hobusest ja inimesest. Hinnanguliselt on Päikesesüsteemis 44 000 kuni 10 miljonit kentauri, mille läbimõõt on üle 1 km. 2020. aastal avaldatud uurimuse kohaselt võib Päikesüsteemis olla vähemalt 19 kentauri, mis ei ole kohalikku päritolu.
Jet Propulsion Laboratory andmetel oli esimene avastatud kentaur 944 Hidalgo, mis leiti 1920. aastal. Kentaurid tunnistati eraldiseisvaks populatsiooniks alles 2060 Chironi avastamisel 1977. aastal. Suurim kinnitatud kentaur on 10199 Chariklo, mille diameeter on 254 km. See avastati 1997. aastal. Ühtegi kentauri pole lähedalt pildistatud, kuigi mõned teadlased arvavad, et 2004. aastal Cassini jäädvustatud Saturni kuu Phoebe võib olla endine kentaur, mis pärineb Kuiperi vööst.
Kuala Lumpuri Evangeelne luterlik Siioni kirik

Kuala Lumpuri evangeelne luterlik Siioni kirik on luterlik kirik, mis asub Jalan Sultan Abdul Samadi tänavas, Brickfieldsis, Kuala Lumpuris, Malaisias. Kirik ehitati peamiselt Lõuna-Indiast pärit tamili tööliste teenindamiseks, kellest paljud olid luterlased.
Luterliku misjoni algus ulatub aastasse 1906 Kuala Lumpuri anglo-tamili koolis peetud kohtumiseni, kus osalesid Indias Leipzigi evangeelse luterliku misjoni president praost K. Pamperrien ja tema kolleeg praost T. Joseph, kes olid külas, et uurida Lutheray saare olukorra kohta. Nad leidsid, et luterlastel, kes olid valdavalt India tamilid, kes olid tulnud istandustesse tööle, ei olnud õiget kohta jumalateenistuseks ega pastorit. Seetõttu otsustati olukorra parandamiseks luua kogukonna teenimiseks luterlik evangeelne misjon ja määrata praost T. Joseph esimeseks pastoriks. Kiriku puudumisel kasutati jumalateenistuste läbiviimiseks Scott Roadi kauplust.
Asutamisest saadik oli missioon väljendanud soovi ehitada luterlastele kirik, kuid kirik valmis aastal 1924 (praost T. Josephi järglase) praost S. Muthuswamy juhendamisel. Kirik pühitseti 30. novembril 1924 praost Johannes Sandegreni (hilisem India Tranquebari piiskop) ja nimetati Evangeelseks Luterlikuks Siioni kirikuks.
Kiriku hõbedastel juubelipidustustel aastal 1950 avati praost T. Josephi ja praost S. Muthuswamy mälestustahvlid, millega tunnustati nende panust luterliku misjoni rajamisse ja kiriku rajamisse.
Kirik on ehitatud lõuna-põhjasuunalisena. Tellistest valmistatud ristkülikukujuline kirik on üheksa meetri kõrgune. Torn pole kirikuhoone küljes, vaid on ehitatud kirdeosast umbes 10 m kaugusele eraldi ehitisena. Viilkatus on kaetud keraamiliste katusekividega ning seda kannab lehtpuidust sõrestiktarind. Peaukse kohal ja altari taga on vitraažaknad. Fassaadil on ehistahvel aastaarvuga "1924" ja kiriku nimega.
Aleksei Konstantinovitš Tolstoi

Aleksei Konstantinovitš Tolstoi (vene keeles Алексей Константинович Толстой; 5. september (vkj 24. august) 1817 Peterburi – 10. oktoober (vkj 28. september) 1875 Krasnõi Rog, Tšernigivi kubermang) oli vene kirjanik (luuletaja ja näitekirjanik) ning tõlkija. Krahv.
Ta on lüüriliste luuletuste, poeemide ja ballaadide autor. Ka on ta kirjutanud Kozma Prutkovi kollektiivse kirjandusliku varjunime all luuletusi, aforisme, muinasjutte ja kirjanduslikke paroodiaid. 
Tõlkinud Goethe, Heine, Herweghi, Chenier' ja Byroni loomingut.
Isiklikku.
Kirjanik Lev Tolstoi (1828–1910) oli Aleksei Tolstoi kolmanda põlve sugulane.
Vladimir Vavilov

Vladimir Fjodorovitš Vavilov (vene keeles Владимир Фёдорович Вавилов; 5. mai 1925 Leningrad – 11. märts 1973 Leningrad) oli vene kitarrist, lautomängija ja helilooja, mitmete muusikaliste müstifikatsioonide autor, millest said klassikalise muusika kaasaegsed meistriteosed.
Teises maailmasõjas teenis ta sõjaväes. Pärast haavatasaamist demobiliseeriti. Lõpetas Leningradis täiskasvanute muusikakooli kitarri erialal. Samal ajal õppis ta heliloojate liidu juurde loodud õpperingis muusikateooriat ja kompositsiooni.
1949. aastal moodustas ta koos Lev Andronoviga kitarriduo, mängides nii seitsme- kui ka kuuekeelelist kitarri. Nende repertuaari kuulusid Rahmaninovi "Polka" ja Durandi "Valss", samuti Griegi, Debussy ja Albénize teosed. Duo esitas ka arvukalt vene romansse. Enamiku arranžeeringutest tegid muusikud ise.
1962. aastal esinedes soolokontsertidega alustas Vavilov iseseisvat kontserttegevust.
1970. aastate alguses diagnoositi tal kõhunäärmevähk. Talle tehti operatsioon, kuid kasvaja oli liiga kaugele arenenud ja 11. märtsil 1973 suri ta 47-aastaselt.
2027. aasta põhja suusaalade maailmameistrivõistlused

2027. aasta põhja suusaalade maailmameistrivõistlused on 56. põhja suusaalade maailmameistrivõistlused, mis on kavas pidada 24. veebruarist 7. märtsini 2027. aastal Rootsis Falunis. Rahvusvaheline suusaliit FIS teatas sellest 25. mail 2022. aastal pärast Milanos toimunud kohtumist. Vastaskandidaate ei olnud. Falun on juba võõrustanud Põhjamaade suusatamise maailmameistrivõistlusi aastatel 1954, 1974, 1993 ja 2015.
Võistlused toimuvad Falunis Lugneti spordikeskuses, kus viimati peeti 2015. aastal Põhjamaade suusatamise maailmameistrivõistlused ja kus regulaarselt peetakse murdmaasuusatamise maailmakarikavõistlusi. Keskuses pani suurt rõhku väikesele ökoloogilisele jalajäljele ja jätkusuutlikkusele. Taas võetakse kasutusele olemasolevad Lugneti suusahüppemäed, samuti murdmaasuusatamise MK-etappide suusarajad. Seetõttu ei tohiks ka suuremad investeeringud olla vajalikud.
Fordi E-seeria

Fordi E-seeria (inglise keeles Ford E-Series; ka Ford Econoline, Ford Econovan ja Ford Club Wagon) on kaubikumudel, mida tootis aastast 1961 Ameerika Ühendriikide autotootja Ford Motor Company. See on F-seeria paneelkaubiku järglane. Mudel oli saadaval nii kauba- kui ka reisijateveo versioonina.
Üle 8,2 miljoni müüdud autoga on E-Series ajaloo müüginumbritelt kolmas kaubikumudel pärast Ford Transitit ja Volkswagen Transporterit. Aastal 2014 lõptas Ford suures osas E-seeria kaubikute tootmise ning selle asemel hakati keskenduma Transitile.
E-seeria kaubikuid toodeti Avon Lake'i linnas Ohio osariigis alates 1975. aastast. Varem, 1961–2005, on neid toodetud ka Lorainis.
Fordi F-seeria

Fordi F-seeria (inglise keeles Ford F Series) on maastikuautomudel, mida toodab Ameerika Ühendriikide autotootja Ford Motor Company alates 1948. aastast. See kuulub Fordi kastiautode valikus täismõõdus segmenti, paiknedes keskmise suurusega Rangeri ja suurema Super Duty vahele.
Lisaks 1975. aastal tutvustatud F-150-le hõlmab F-Series ka 1999. aastal raskemaid F-250 kuni F-450 pikape, F-450/F-550 väikeveokeid ning F-600 kuni F-750 klassi veokeid.
Kenan Thompson

Kenan Thompson (sündinud 10. mail 1978) on Ameerika Ühendriikide näitleja. 
Ta on näidelnud alates 2003. aastast NBC sketšikomöödias "Saturday Night Live". Ta on selle saate pikima staažiga, aga ka esimene saate näitleja, kes on sündinud pärast saate esmaeetrit 1975. aastal. Aastatel 2021–2022 oli ta NBC situatsioonikomöödia "Kenan" peaosatäitja. 
Kenan alustas näitlejakarjääri 1990. aastate alguses ja näitles Nickelodeoni sketšikomöödiasarjas "All That" (1994–2005), sageli koos Kel Mitchelliga. Alates 1996. aastast mängisid nad koos komöödiasarjas "Kenan &amp; Kel" (1996–2001). Kenan näitles frantsiisis "The Mighty Ducks", "Hea burger" ja selle järjes "Hea burger 2" ning 2004. aasta filmis "Paks Albert".
Teda on "Saturday Night Live'is" näitlemise eest kuus korda nomineeritud Primetime Emmy auhinnale, ühe korra on ta ka võitnud. Ta on telekanali VH1 100 suurima teismelise näitleja edetabelis 88. kohal.
Devon Walker

Devon Walker (sündinud 13. veebruar 1991) on Ameerika Ühendriikide püstijalakoomik, näitleja ja stsenarist. Ta on eelkõige tuntud oma töö poolest komöödiasaates "Saturday Night Live".
Lapsepõlv.
Devon Walker sündis 13. veebruaril 1991. aastal Washingtonis. Ta kasvas üles peamiselt Texases Austinis, kuigi veetis ka osa oma lapsepõlvest Pflugerville'is. Ta õppis Texase osariigi ülikoolis, mille ta lõpetas psühholoogia erialal. Tal on magistrikraad organisatsiooni juhtimise erialal St. Edwardi ülikoolist.
Karjäär.
Walker alustas oma koomikukarjääri 2014. aasta lõpus, kui ta alustas magistriõpinguid, ühel open mic üritusel. Ta kolis 2018. aastal New Yorki, kus ta esines komöödiashow’l "Dad" koos koomikute Alex Englishi ja Gary Richardsoniga butiikhotellis "The Jane".
Bowen Yang

Bowen Yang (sündinud 6. novembril 1990) on Ameerika Ühendriikide näitleja, koomik, "podcaster" ja stsenarist. Bowen palgati 2018. aasta septembris NBC sketšikomöödiasarja "Saturday Night Live" stsenaristiks ning aasta hiljem sai temast SNL-i näitleja. Ta tegi 2021. aastal ajalugu, saades esimeseks SNL-i kaasategevaks näitlejaks, kes on nomineeritud Primetime Emmy auhinnale (komöödiasarja kõrvalosatäitja kategoorias). Ta sai saate põhinäitlejaks enne selle 47. hooaega.
Bowen on näidelnud teleseriaalides "Girls5Eva", "Ziwe", "The Other Two" ning "Awkwafina Is Nora from Queens""". Ta on tuntud ka oma rollide poolest LGBTQ romantilistes komöödiates "Fire Island" ja "Vennad", mis mõlemad ilmusid 2022. aastal. Ta näitles ka 2024. aasta muusikalises fantaasiafilmis "Wicked". Ta juhib koos Matt Rogersiga komöödia taskuhäälingusaadet "Las Culturistas".
Effoa

Soome Aurulaeva Osaühing (soome keeles "Suomen Höyrylaiva Osakeyhtiö"; lühendina SHO; rootsi keeles "Finska Ångfartygs Aktiebolag", lühendina FÅA) oli Soomes tegutsenud laevandusettevõte, mille asutas 1883. aastal laevakapten Lars Krogius.
Soomlased, soomerootslased ning rootslased hakkasid ettevõtet kõnekeeles lihtsamalt nimetama FÅA-ks. 19. sajandi lõpust kuni 20. sajandi keskpaigani oli Helsingi ja Turu kõrval üheks põhiliseks reisisadamaks Hanko.
1945. aastal vahetult pärast Teist maailmasõda taastas FÅA esimesena reisijateveo Helsingi ja Stockholmi vahel, laevaga Wellamo. Niisamuti taastas sõjajärgselt sama aurulaev laevaliikluse Soome pealinnast Tallinna, seda alles aastal 1965.
1976. aastal muutis ettevõte oma nimetuse Effoa-ks, mis foneetilise kirjapildina tuletubki lühendist FÅA. Ettevõte lõpetas iseseisva tegevuse aastaks 1990. Finnlinesi alla eraldati kaubaveod, reisijateveod ühendati aga Johnson Line'iga nimetuse all EffJohn. 1995. aastal moodustati viimasest Silja Oy Ab, mille eellasele Oy-le Siljavarustamo oli osaühing olnud üks kolmest omanikust.
Urania (laev 1891)

Urania oli Soome Aurulaeva Osaühingu reisilaev, mis sõitis Soomest põhiliselt liinil Hanko–Kopenhaagen–Hull. Wigham Richardson &amp; Co laevatehases Newcastle'is ehitatud aurulaev lasti vette aastal 1891.
3. veebruaril 1913 uppus laev Kattegati väinas, pärast paksus udus toimunud kokkupõrget Norra laeva Fancyga.
Arcturus (laev 1898)

Arcturus oli Soome Aurulaeva Osaühingu reisilaev, mis sõitis peamiselt liinil Hanko–Kopenhaagen–Hull. Gourlay Brothersi laevatehases Dundees Šotimaal valminud aurulaev lasti vette 1. oktoobril 1898, viimistlused lõppesid detsembris.
Arcturus oli varasematel aastatel üks peamisi laevasid, millel soomlastest ja soomerootslastest emigrandid suundusid Soomest välja sõites Põhja-Ameerikasse. Inglismaal laevalt maale astudes võtsid nad tavaliselt rongi Liverpooli või Londonit harvem läbides Southamptonisse, et suuresti kogukamatel ookeaniliinilaevadel Atlandi ookeanit ületada.
12. detsembril 1930 põrkas Kattegati väinas laev kokku sama laevandusettevõtte laevaga Oberon. Viimane uppus kolme minutiga, hukuohvreid oli reisijate ja meeskonnaliikmete seast 41.
1956. aastal arvati laev teenistusest välja ning hiljem lammutati vanametalliks.
Windows 12

Windows 12 (koodnimega "Next Valley") on Microsofti arendatav operatsioonisüsteem, mis saab olema Windows NT seerias järg Windows 11-le. AI-liidestega uusversiooni hakatakse tõenäoliselt levitama hilissügisel aastal 2025.
Gepárd (materjalivastane vintpüss)

Gepárd on Ungari materjalivastane vintpüss. See on "bullpup"-ehitusega, suure kaliibriga ja täpne ning mõeldud õhukese soomusega sihtmärkide hävitamiseks. Relva väljatöötamine algas 1987. aastal Ungari rahvaarmee nõudmisel.
Jean Doumanian

Jean Doumanian (neiupõlvenimi Karabas; sündinud 28. juuli 1936) on Ameerika Ühendriikide teatri-, tele- ja filmiprodutsent.
Lapsepõlv.
Jean Doumanian (sündides Jeannine Karabas) on noorim kolmest lapsest, kes sündisid kreeka immigrantidest vanematele. Ta kasvas üles Chicagos. Tema isa oli restoranipidaja. Ta õppis Illinoisi ülikoolis, kuid jättis kooli pooleli, et abielluda John Doumanianiga, Capitol Recordsi promootoriga. Oma abikaasaga väljas olles, kes otsis Chicago klubides uusi talente, kohtus ta püstijalakoomiku Woody Alleniga, kes oli koos Capitoli laulja Nancy Wilsoniga. Nad said sõpradeks pärast seda, kui Alleni mänedžer Jack Rollins palus paaril Allenile Chicagot näidata.
Karjäär.
Kui Jean ja John Doumanian lahutasid, kolis Jean New Yorki tulevase koomiku Dick Cavetti palvel ning hakkas ABC saates "The Dick Cavett Show" stsenaristiks. Seejärel saate "Saturday Night Live with Howard Cosell" produtsendiks. 1975. aastal asus ta NBC-s saate "Saturday Night Live" produtsendiks.
Kenworth W900

Kenworth W900 on veoautomudel, mida toodab Ameerika Ühendriikide autotootja Kenworth. Mudelitähis "W" viitab ettevõtte kaasasutajale Worthingtonile. W900 on olnud tootmises aastast 1961 ning praegu on tootmises mudeli kolmas põlvkond (1982–).
W900 tuli müügile koos mudeliga K100 COE ning sellest sai Kenworthi lipulaev. W900-le omast kabiinistruktuuri on kasutatud ka teistes mudelites. W900 on konkureerib peamiselt mudeliga Peterbilt 379 (hiljem ka Peterbilt 389).
Praegu toodetakse W900L mudelit Rentoni linnas, Washingtoni osariigis. Aastal 2018 esitleti uut lipulaeva W990, mis asendab järk-järgult lühema kapotiga W900 versioonid.